Neure buruari:

Ispiluan ikusi ezin dudan hori ikusi nahian, konturatu gabe nire buruak sortzen du parean daukadanaren irudia, eta begiek buruari sinetsi. Gaur ez naiz atzo nintzen modukoa, oso desberdin ikusten dut neure burua. Ematen du 2000 kilo hartu ditudala, badirudi haurdun nagoela egun batetik bestera.

Baina gaurkoan, lehen ez bezala, badakit ikusten dudana interpretazio bat besterik ez dela, garunak nire aldartearen arabera gauza bat edo beste ikusarazten didala. Emozioak dira interpretatzen dituena eta ez errealitatea. Gaur, badakit ikusten dudana ez dela ispiluak islatzen duena, nire barruan dagoen iluntasunak sinetsarazi nahi didana baizik. Eta ez nago larri hori horrela izateagatik, badakidalako prozesuaren parte dela.

Kontzientzia sortu da, pausu garrantzitsua dela deritzot, eta ez nago ero, pixka bat noraezean nire burua aurkitu nahian baino ez. Eta horregatik nago lasai, aurrerapausuak ikusten ditudalako eta sentsazio desatsegin hau pasatuko dela badakidalako, hori lortzeko borrokan nabilelako, eta ez naizelako geldituko hori lortu arte.

Agian bihar, ezin izango dut jasan ikusten dudanak eragiten didan mina, baina ziur nago nire barnetik arrosa bat irtengo dela, sustraiak errotuz, gogoraraziz baietz, gai naizela eta momentu honetan beste batzuetan baino sentikorrago banago ere, ez dela munduaren amaiera, bizimodu berri bat lortzeko bidean eman beharreko pausua dela aitzitik.

Zoroa naizela pentsatzen duena dago ero, jada ez daukat beldurrik naizena izateko, edo saiatzen naiz izaten behintzat. Badakit iritsiko dela egun bat, non, ispiluan ikusten dudana gustuko izango dudan, eta era berean, ispiluan ikusten dudan hori eta ispilu parean dagoena bat etorriko diren, ez dut zalantzarik. Ametsak egi bihurtzea batzuetan ez da lan erraza ezta azkarra ere. Baina norbaitek esan zuen ametsak egi bihurtzen direla, eta hein batean ados nago; norberak nahi izanez gero eta norberaren esku

dagoen guztia eginez gero, orduan bai, orduan garai bateko ametsak hori izango dira, ametsak besterik ez.

Bide onetik zoaz, ez etsi, eutsi maitia. Mereziko du borrokatzea, amorerik ez ematea. “Eta horrela bizitzen gera, sortuz ta sortuz gure aukera. Atsedenik hartu gabe; lana eginaz goaz aurrera…”

Zugan sinesten dudalako, gauero irakurriko nauzulakoan, Guztiaren gainetik egon beharko lukeen zeure burua.